Уважаеми колеги,

Преди четири години седях в залата и си задавах въпроси. Същите, каквито си задавах преди 8, 12 и 16 години. Въпроси, които съм сигурна, че си задава всеки един от вас днес.

Притежава ли човекът на трибуната необходимите качества, визията, енергията, смелостта, добрата воля и най-вече опита да ме представлява. Ще отстоява ли позициите ми? Екипен играч ли е и добър дипломат, умеели да прокарва мостове между различни брегове? Намира ли решения на трудни казуси? Сплотява ли хората, мотивира ли ги за постигане на общи цели?

Задавах си тези въпроси преди. Зададох си ги и сега, на себе си, преди да застана от другата страна.

Изцяло новото деканско ръководство, което ще поеме работата през следващите четири години, ще трябва да носи в себе си именно този конструктивен дух на управление.

В дългогодишния си професионален път в СУ съм минала през всички етапи и добре познавам трудностите на всеки един от тях. От студент до професор, от изготвяне на седмични разписи до разписването и осъществяването на голям европейски проект за създаване на международен консорциум по програмата Еразъм Мундус. Работила съм с всички административни звена и то успешно и добронамерено.

От 2010 г. ръководя специалност Японистика и имам късмета да принадлежа на една катедра със значителни успехи от последните няколко години, благодарение на изключителен екипен дух и добра воля. Без тези успехи и безусловната подкрепа на всички свои колеги, днес нямаше да съм изправена пред вас.

Всяка специалност в нашия факултет има своя път и своята специфика. Срещите от последните седмици с всички катедри и ФСС, с всички вас, както и краткото ми участие в деканското ръководство през последната година ми помогнаха да осъзная именно тази значимост и уникалност на всички специалности в този факултет. Фундаменталният културен принос на езици и култури, които се изучават в Класическа филология, Индология и Иранистика. Регионалното стратегическо значение на специалности като новогръцка филология, румънска филология и Тюркология; геополитическата значимост на специалности като Арменистика и кавказология и унгаристика; цивилизационния принос на културите, изучавани в специалности Арабистика, Френска и Италианска филологии; политическата и икономическа роля на страните, чиито езици и култури се представят от специалности като Немска филология и скандинавистика; мъдростта и иновациите на Изтока, които носят със себе си специалности Китаистика, Кореистика и Японистика; невероятните перспективи за бъдещо развитие на специалности като Педагогика на обучението по чужд език, Африканистика и ЮИЮА; институционалната значимост на катедрата по западни езици; актуалността на специалности като Испанска филология и Португалистика и лузофонски изследвания; и разбира се – гръбнакът на нашия факултет – Англицистика и Американистика.

Факултет с огромен потенциал за развитие и принос както на национално, така и на регионално и световно ниво.

Опитът ми дотук ме кара да вярвам, че всички заедно можем да се справим с предизвикателствата на нашето време – с недостатъчното финанансиране и признание на нашия труд за общественото развитие, с демографската криза, с битовите и логистични проблеми, с ефектите на реформите в средното образование, с проблеми породени от политическата нестабилност в последните години и сериозните изпитания на кризи като пандемията от КОВИД-19, липсата на стратегия за развитие на културата в България, с несигурността, предизвикана от военните действия само на няколко стотин километра от нас. С вътрешните конфликти, често породени от всичко изброено дотук.

Вярвам в потенциала на всеки един – студент, докторант, изследовател, асистент, доцент, професор или администратор. В потенциала на всички ни заедно.

С повечето от вас разговаряхме през изминалите няколко седмици и предполагам всички са се запознали с мандатната ми програма, която представих на академичната общност през последните дни. Мандатна програма, която изградих и допълних благодарение на срещите с вас, на разговорите, идеите, приоритетите и проблемите, които споделихте.

Представената мандатна програма отразява процесите в нашия факултет в четири основни направления: национална и международна позиции, образователни и научно-изследователски успехи. Те са взаимосвързани и заедно осигуряват развитието на нашия факултет.

Националната позиция е свързана с отстояване на мястото и ролята на хуманитаристиката за развитието на обществото, затова основни принципи на работа в нея са връзката с обществото и управленските органи в държавата. Международната позиция е свързана с присъствието ни в международната академична и научна инфраструктура, затова залага на международна екипна дейност, входяща и изходяща мобилност, нови идеи за сътрудничество.

Образователните успехи се осигуряват от актуални и гъвкави учебни планове, модернизация на учебния процес, нови хоризонти в интердисциплинарността, както и от тясната връзка с бъдещите, настоящите и бившите наши студенти.

Научно-изследователските успехи се градят върху активно участие в глобалните научни структури, разгръщане на проектния потенциал на факултета, насърчаване на творческия импулс и поощряване на добрите практики и постижения.

Всяко едно от тези направления е взаимообвързано с останалите, а общият подем в дейностите по тези четири вектора ще доведе до цялостно подобряване работата на факултета. Условие за успех за всички направления е добрата воля, добрата комуникация и активност на всеки един член на факултета.

На влизане в залата всеки е имал възможност да получи една част от идеите, които се надявам да внедря, за да изпълня тази мандатна програма. Това са само част от възможните решения, които вярвам, че ще подобрят статуквото и ще развият Факултета.

Първата от тях наричам Constellatio Prosperitatis и това е формат за отчитане на индивидуални и групови успехи в четирите направления, които визирам в мандатната си програма. Чрез тази пилотна платформа ще можем да следим интензитета и ефекта от нашата работа, за да насочваме усилията си там, където има още място за подобрение. И да поощряваме там, където има устойчиво развитие.

Друга идея е платформата за добри практики, където да споделяме всички ефективни модели, които сме разработили индивидуално или колективно, за да има поток на информацията и възможност да черпим от ценния опит на нашите колеги, за да работим съвместно за развитието на факултета.

На трето място поставям мрежата от работни групи, които да включват в състава си на доброволен и свободен принцип всеки, който желае да работи за подобряване на статуквото – да се включи със своите идеи, енергия, квалификация и опит. Изброила съм само няколко възможни работни групи, но списъкът е отворен. РГ „Дигитална“, която да допринесе за подобряване на интернет присъствието чрез сайта на факултета и други аудио-визуални продукти. РГ „Отворена“, която да разгърне потенциала за връзка с обществото чрез публични събития, празници на езиците и културите, научно-популярни курсове и лекции. РГ „Стратегическа“, която да проучва и съдейства за участието на факултета в международни консорциуми и мрежи. РГ „Инфраструктурна“, която да съдейства за решаването на належащи битови и логистични проблеми, включително с привличане на външно финансиране. РГ „Комуникационна“ за засилване на връзката с работодателите и бизнеса, с училищата и възпитаниците на Факултета. Работните групи функционират в тясно сътрудничество с ресорните заместник декани и съответните звена към Университета.

Това са само идеи, които ще бъдат развивани чрез активното участие на всеки един от вас. Защото всеки носи в себе си и знанието, и опита, и желанието за индивидуално развитие, за развитие на специалността, към която принадлежи, и катедрата, за развитието на Факултета и Университета.

Изключително важно е да прокараме мост между Изтока и Запада, между Ректората и ЦИЕК, между студентите и преподавателите, между университета и обществото, затова ще съдействам за повече инициативи, които ще ни помогнат да се опознаем и да работим заедно като един организъм в състава на един още по-голям организъм, какъвто е Университетът, защото пътищата може да са различни, но мисията ни е една – да пазим пламъка на знанието и да подготвяме строителите на бъдеща България.

И не на последно място, срещите с вас ми помогнаха да разбера, колко е важно ръководството да контактува директно с всички, затова предлагам редовни срещи на декана с всички катедри и звена, вкл. ФСС, поне по веднъж за семестър. Така ще се подобри комуникацията и ще се актуализират приоритетите на деканското ръководство.

Винаги в работата си съм се ръководила от принципа за диалогичност и равнопоставеност. От конструктивния дух, който включва в себе си и дипломация, и доверие, и аналитичност, и търсене и намиране на работещи решения, съдържа енергия и добра воля, откритост и целенасоченост.

За последната година като част от деканското ръководство видях колко много е работата и колко сериозни са трудностите, но видях също и колко голям е потенциалът ни. Разбрах, че много неща не зависят от деканското ръководство, а зависят от всеки един от нас. Разбрах също, че много неща не зависят от нас, а зависят от нормативната уредба на университета и на държавата. Всяко предишно ръководство, което познавам – на проф. Данова, на проф. Теофанов, на проф. Янева, имаше различни приоритети и се справяше с различните предизвикателства на своето време.

От днес Факултетът ще има едно изцяло ново деканско ръководство и Факултетен съвет, които ще посрещат новите предизвикателства, на новото време. Но ще стъпят върху постигнатото и ще продължат напред. Защото в това е същността на развитието. Или както казва Масааки Имаи – това е кайдзен – непрекъснато подобрение във всяко отношение.

Ако днес бъда избрана за декан, ще следвам принципите, които съм представила пред вас в нарочни срещи, в мандатната програма и в днешното си изложение. Ще споделям добрите практики и японския опит, който се оказва особено актуален за подобряване на статуквото. Но какъвто и да е изходът от днешното гласуване, ще продължа напред с добра воля и енергия да работя с всички вас, както досега.

В Търновската конституция е записано, че „всеки роб… свободен става, щом стъпи на българска територия“. Вярвам, че можем да продължим идеите на предците в академичен план, идеите на българските будители, да превъплътим идеята за академичната свобода, та всеки, който пристъпи прага на нашата Алма Матер, да става творец – на собствената си съдба, на развитието на своята специалност, катедра, факултет и университет, на бъдещето на държавата.

И така да запазим 135-годишната традиция да бъдем първи.